DJ Shadow

**ჯოშუა პოლ დეივისი** ( უფრო ცნობილი, როგორც **DJ Shadow**  დ. 29 ივნისი, 1972)  — ამერიკელი პროდიუსერი და DJ. ის ცნობილია, როგორც ინსტრუმენტალური ჰიპ-ჰოპის ერთ-ერთი ფუძემდებელი და პირველი მუსიკოსი, რომელმაც გამოუშვა მთლიანად სემპლირებული ალბომი (*Endtroducing…..*, 1996).

## ისტორია
### ადრეული წლები
DJ Shadow-მ მუსიკალური კარიერა დაიწყო როგორც დისკ-ჟოკეიმ კალიფორნიის უნივერსიტეტის კამპუსის რადიო სადგურზე KDVS. ამ პერიოდის განმავლობაში მან მნიშვნელოვანი  წვლილი შეიტანა ექსპერიმენტული ჰიპ-ჰოპის  შექმნაში, რომელიც იმ დროს დაკავშირებული იყო ლონდონის ჩამწერ ლეიბლ Mo' Wax-სთან. მის ადრეულ სინგლებში, „In/Flux“ და „Lost and Found (S.F.L.)“, გაერთიანებული იყო ფანკის, როკის, ჰიპ-ჰოპის, ემბიენტის, ჯაზის და სოულის ელემენტები. ენდი პემბერტონმა, Mixmag-ის მუსიკალურმა რედაქტორმა, 1994 წლის ივნისში პირველად გამოიყენა ტერმინი „ტრიპ-ჰოპი“, რათა დაეხასიათებინა Shadow-ს სინგლი „In/Flux“ და მსგავსი ტრეკები, რომლებსაც იმ დროს ატრიალებდნენ ლონდონის კლუბებში. მიუხედავად იმისა, რომ რთული იყო მუსიკის კლასიფიცირება, მისი წვლილი უდავოდ მნიშვნელოვანია ალტერნატიული ჰიპ-ჰოპისთვის. მან აღნიშნა, რომ Kurtis Mantronik, Steinski და Prince Paul იყვნენ სემპლირებული მუსიკის შთაგონებები.

### *Endtroducing.....*
Shadow's პირველი სრულფორმატიანი ნამუშევარი, *Endtroducing.....*, გამოვიდა 1996 წლის ბოლოს. 2001 წელს *Endtroducing.....* შევიდა გინესის მსოფლიო რეკორდების წიგნში, როგორც „პირველი მთლიანად სემპლირებული ალბომი“. 2006 წლის ნოემბერში ჟურნალ *Time*-მა შეიყვანა ის სიაში „ყველა დროის“ 100 საუკეთესო ალბომი. 2014-ის ნოემბერში ავტომწარმოებელმა Chevrolet გამოიყენა სემპლი DJ Shadow-ს სიმღერიდან „Building Steam With a Grain of Salt“ თავის სარეკლამო რგოლში.

### *Preemptive Strike*
1998 წელს Shadow-მ გამოუშვა *Preemptive Strike*, ადრეული სინგლების კომპილაციური ალბომი. ასევე ის იყო პროდიუსერი Unkle-ის სადებიუტო ალბომ *Psyence Fiction*-ის, რომელიც გამოვიდა მოგვიანებით იმავე წელს და რომლის ჩაწერაში მონაწილეობას იღებდნენ ცნობილი მუსიკოსები: ტომ იორკი (Radiohead), რიჩარდ ეშკროფტი (The Verve), Mike D (Beastie Boys), Kool G. Rap, და ჯეისონ ნიუსტედი (Metallica).

2002 წლის ივნისში გამოვიდა მეორე ალბომი *The Private Press* და მუსიკალური ვიდეო სიმღერაზე „Six Days“, რომლის რეჟისორი იყო ვონგ კარ-ვაი.

### *The Outsider*
ალბომი *The Outsider* გამოვიდა 2006 წლის 18 სექტემბერს. ასევე გამოიცა სპეციალური CD ბოქს-სეტი, რომელშიც შედიოდა *The Outsider*, ალბომი CD-ზე და DVD Tour Visuals. *The Outsider*-მა, რომლის ჩაწერაში მონაწილეობდა რამდენიმე შემსრულებელი ადგილობრივი, სან-ფრანცისკოს, hyphy ჰიპ-ჰოპ მოძრაობიდან, არაერთგვაროვანი შეფასებები მიიღო. კრიტიკაზე პასუხის გასაცემად, DJ/პროდიუსერმა საკუთარ ბლოგში ახსნა, რომ ერთფეროვნება თავიდანვე არ შედიოდა მის გეგმებში და მისთვის აუცილებელი იყო ჟღერადობის, სტილის შეცვლა. DJ Shadow ასევე თანამშრომლობდა DJ Cut Chemist-თან. ერთად მათ შექმნეს სამი პოპულარული მიქსტეიპი: *Brainfreeze*, *Product Placement* და, ახლახან, *The Hard Sell*, რომლებმაც მოაქციეს ჯაზი, ფანკი და სოული ერთი კონცეფციის ჩარჩოში. ასევე ის თანამშრომლობდა რამდენიმე სხვა არტისტთან: Blackalicious, Zack de la Rocha, Keak Da Sneak, Mos Def, David Banner და Dr. Octagon. 2006 წელს მან ხელი მოაწერა შეთანხმებას Universal Records-თან. DJ Shadow-მ და Cut Chemist-მა 2008-ში ჩაატარეს ტურნე მიქსტეიპ *The Hard Sell*-ის მხარდასაჭერად.

### *The Less You Know, the Better*
2011 წლის 4 ოქტომბერს გამოვიდა მეოთხე სტუდიური ალბომი *The Less You Know, the Better*, ლეიბლზე Verve Records. ისევე როგორც Shadow-ს წინა ნამუშევრები, ალბომი შეიცავს უამრავ სხვადასხვა დროის და ჟანრის სიმღერის სემპლს.

## დისკოგრაფია
**Endtroducing.....* (1996)
**Preemptive Strike* (1998)
**The Private Press* (2002)
**The Outsider* (2006)
**The Less You Know, the Better* (2011)
**The Mountain Will Fall* (2016)
**Our Pathetic Age* (2019)
**Action Adventure* (2023)

## რესურსები ინტერნეტში
*ოფიციალური საიტი
* Quannum Projects

## სქოლიო
კატეგორია:დაბადებული 29 ივნისი
კატეგორია:დაბადებული 1972
კატეგორია:ტრიპ-ჰოპ მუსიკოსები
კატეგორია:ამერიკელი ელექტრონული მუსიკოსები
კატეგორია:ცოცხალი ადამიანები